**Pokalbis su Lietuvos kaimo turizmo asociacijos prezidente Regina Sirusiene-Lamauskiene**

Kalbina Sigita Arlauskienė

- *Sveiki. Girdite laidą „Verslo ritmu“. Su jumis Sigita Arlauskienė. Neseniai praėjo svarbiausios metų šventės. Prekybininkams ir paslaugų tiekėjams jos tradiciškai būdavo labai pelningas laikas. Kaimo turizmo sodybų šeimininkai roges Kalėdoms ir Naujiesiems metams ruošdavo vasarą, nes jau tuomet žinodavo, kiek ir kas atvažiuos švęsti. O kaip buvo šiemet? Kalbamės su Lietuvos kaimo turizmo asociacijos prezidente Regina Sirusiene-Lamauskiene.* *Laba diena*.

- Laba.

- *Taigi, kokios kaimo turizmo sodyboms buvo praėjusios šventės?*

- Jeigu dešimties balų sistemoje, tai septyni. Būtų taip. Reiškia, apie 30 procentų maždaug yra kritęs perkamumas sodybų, rajonų yra kuriuose galbūt mažesnis lankomumas buvo arba užsakymai, ten Trakų rajonai, sakė sodybų šeimininkai, apie 10-12 procentų mažiau, tai tada bendras Lietuvos tai būtų apie 30 procentų. Bet kitos sodybos iš tikrųjų tai turėjo svečių tiek pat kiek pernai, bet kaina, žymiai kritusi kaina yra perkamumo.

- *Kiek? Kiek maždaug?*

- Jeigu sodybą užsakyti Naujiems metams, Kalėdoms, buvo kokie, 50-iai 60-iai žmonių kainavo kokie 5-7 tūkstančiai - su maitinimu, aišku, su visom pramogom ten tokiam kiekiui žmonių, tai dabar buvo maždaug apie 4 tūkstančius, penkis, tokia kaina. Aišku, kaina kritusi.

- *Ar klientai buvo linkę derėtis? Ir išvis ar galima buvo nusiderėti?*

- Galima. Mes, pas mus visada galima nusiderėti. Niekada nereikia klientui pasižiūrėti į kainą tinklalapyje arba kataloge ir manyti, kad jau viskas, galutinė. Galima nusiderėti įvairiom paslaugom, nebūtinai nakvynei. Pačios sodybos užsakymu labai lankstūs sodybų šeimininkai. Juolab jie kad visada laukia svečių.

- *O atvažiavusieji švęsti? Ką imdavo dar papildomai? Kokias paslaugas?*

- Būtinai maistą, kaimišką maistą, iš kaimiškų produktų pagamintą ir sodyboje gamintą, jokiu būdu svečiai nepatenkinti, jeigu maistas yra imamas iš kavinių, restoranų. Jis turi būti čia pat šviežiai pagamintas. Tai svarbiausia šventėm. Toliau eina pramogos. Lietuvis neįsivaizduoja šventės be pirties, aišku, jam reikalinga pirtis būtinai. Toliau šita žiema buvo dėkinga ir Nauji metai, kad buvo sniego. Tai daug metų ir nėra buvę. Užsisakinėjo roges, karietas tokias su vežėčiom, kur galima buvo važiuoti į mišką. Sodybos šeimininkai parengė kalėdines eglutes žvėreliam, vežė vaikai, šeimos puošti jas. Ir šiemet tokia naujiena buvo, buvo rengiamas, Kauno rajonas pirmieji surengė labdaros šventę – gražią, vaikų namų Vilkijos ir Pagynės – Kauno rajono vaikams.

- *Ar klientai šiemet šventė tik Naujuosius metus sodybose ar galbūt ir Kalėdas?*

- Ir Kalėdas, ir Naujuosius. Yra sodybų, kur kiekvieną savaitgalį yra. Kas turi gerą pirtį, kas turi prūdą gerą arba baseiną turi, tai svečių niekada netrūksta. Jie atvyksta, ypatingai prie didžiųjų miestų. Laimi tie, kur rinka yra šalia. Iki maždaug trisdešimt-keturiasdešimt kilometrų nuo didžiųjų miestų. O rinka mūsų yra Kaunas, Klaipėda ir Vilnius pagrinde.

- *Ar labai iš anksto klientai šiemet užsisakė vietas?*

- Labai, ne. Jeigu užsisakydavo, Naujus metus atšvenčia ir užsisako, būdavo, prieš porą metų, tai dabar jau paskutinėm dienom. Laukia, skambinėja visur, klausinėja kainų ir tada jau paskutinę minutę užsisako.

- *O kas tie klientai? Kaip jūs juos apibūdintumėt?*

- Išnyko toks segmentas kaip vakarėliai naujametiniai įvairių įmonių, firmų įvairiausių, individualių įmonių, išnyko tie, jie nebedovanoja savo darbuotojams tokių vakarėlių. Pagrinde išliko draugai ir šeimos. Trakų rajono sodybos kai kurios užsiėmė, priiminėjo vaikus per Kalėdas, šventė Naujus metus, buvo vaikams Naujų metų šventės. Būdavo, su Kalėdų seneliu. Sodybos šeimininkas pats Kalėdų senelis buvo ir švęsdavo. Ten įvairios atrakcijos, dovanos ir visa kita. Dar tokią priemonę organizuoja sodybų šeimininkai.

- *Ar buvo klientų užsieniečių?*

- Ne. Nebuvo. Žiemą iš viso nebūna užsieniečių. Užsieniečiai pasirodo tiktais pavasarį, gegužės birželio mėnesį.

- *Ar buvo per šventes atvažiavusių poilsiauti, o ne švęsti?*

- Buvo. Buvo. Poilsiauja lietuviai ne daugiau kaip savaitę. Buvo atskiros šeimos, vaikai su seneliais, seneliai būdavo atvežami, vaikams atostogos būdavo, iš miesto išvežamas senelis, močiutė ir atostogauja su mokyklinio arba ikimokyklinio amžiaus vaikais.

- *Bet tai turbūt pavieniai atvejai?*

- Tai žinot, tas segmentas yra toks gal vidutiniškai uždirbančių žmonių, kurie iš tikrųjų neturi jokios galimybės mieste vaikams pasamdyti auklę, prižiūrėtoją arba kurie jokios pramoginės veiklos kokios negali išpirkti vaikams, tai jiem yra pigiausias variantas atvežti į sodybą, kad vaikas galėtų būti gamtoje, gautų maistą ir kartu poilsį.

- *Ačiū jums už pokalbį. Primenu, kad kalbėjomės su Lietuvos kaimo turizmo asociacijos prezidente Regina Sirusiene-Lamauskiene. Geros dienos.*

[**http://www.ziniur.lt/archyvas/2010/223/verslo-ritmu/9486/pokalbis-su-lietuvos-kaimo-turizmo-asociacijos-prezidente-regina-sirusiene-lamauskiene**](http://www.ziniur.lt/archyvas/2010/223/verslo-ritmu/9486/pokalbis-su-lietuvos-kaimo-turizmo-asociacijos-prezidente-regina-sirusiene-lamauskiene)