[**Lauko kavinių verslo subtilybės (2011-05-11)**](http://www.pinigukarta.lt/tv-laidos/lauko-kaviniu-verslo-subtilybes-2011-05-11) **(5:09)**

2011-05-11 Pinigų Karta

<http://www.pinigukarta.lt/tv-laidos/lauko-kaviniu-verslo-subtilybes-2011-05-11>, 2011-07-10

***Laidos vedėjas:*** Beveik jau prasidėjus šiltajam sezonui visi ima skubėti – verslininkai derinti lauko kavinių leidimus ir skleisti didžiulius skėčius, gyventojai rašyti daug skundų apie būsimuosius girtus triukšmadarius, savivaldybė – viską tikrinti ir viską prižiūrėti. Kažin, kurie skuba greičiau, o kurie skuba lėčiau.

***Beatričė Raguotienė, Vilniaus miesto savivaldybės miestovaizdžio skyriaus vedėja:*** Dažniausiai pasitaikantys tokie... tokios klaidos – tai yra netinkamai parengtas projektas, nepilnos apimties... Pasitaiko ir kitokių nukrypimų. Tikrai planuoja, tarkim, lauko kavinę nepaliekant pėstiesiems praėjimo.

***Marius Švaiskauskas, Vilniaus miesto savivaldybės Viešosios tvarkos skyriaus vadovas:*** Antra problema – tai bus iš pačių gyventojų gaunami skundai: kad lauko kavinėje dirba per ilgai, triukšmauja, girti asmenys vaikšto po kiemus, sakykim, nes senamiestis yra mažas, sakykim, tie bromai visur, tai eina ir šlapintis, sakykim, tie lankytojai, bet principe dažniausias skundas, kad dėl triukšmo, kad kavinė... nes prekyba viešoj vietoj yra galima iki dvyliktos valandos. Kavinės galimai gali pažeidinėti ir dirba truputėlį ilgiau.

***Laidos vedėjas:*** Verslo ir valdininkų santykiai visuomet turėjo tą tam tikrą specifinį skonį. Juk vis dėlto valdininko parašas lemia – užsidirbsi kažką per šiltąjį sezoną su savo lauko kavine ar nelabai. Ar lengva atitikti reikalavimus, derinti leidimus ir imtis lauko kavinių verslo? Čia išsiskiria ne tik verslo ir savivaldos nuomonės, bet ir pačių verslininkų pasisakymai.

***Beatričė Raguotienė:*** Džiaugiamės, kad tokių kampelių atsiranda daugiau. Jų atsiranda ir kokybiškesnių, ir patrauklesnių. Reikalavimai iš tikrųjų gana nesudėtingi. Visų pirmiausia, kad tai jie būtų estetiškai patrauklūs, derėtų prie aplinkos, ypatingai senamiestyje turime atkreipti dėmesį. Būti funkcionalūs ir kad jie būtų jaukūs.

***Evalda Šiškauskienė, LVRA prezidentė***: Labai tas ilgas laikas derinimo, nes turi praeiti tiek skyrių architektai, nubraižę tą projektą turi eiti... Yra estetikos skyrius, yra architektūros, yra paveldo skyrius ir dar yra įtraukta Kultūros ministerijos paveldo skyrius. Tai kaip ir labai keista, nes, man atrodo, kad pilnai pakaktų savivaldybėje esančio to paveldo skyriaus.

***Irena Marozienė, restorano „Amatininkų užeiga“ savininkė:*** Prie įėjimų mes turim derinti kiekvienais metais. Bet tai nežinau... Kai gerai dirbi, kai neturi nusiskundimų niekas, tai labai viskas greitai vyksta. Sakyčiau, netgi šiais laikais savivaldybė padeda šiais klausimais.

***Evalda Šiškauskienė, LVRA prezidentė***: Rotušės aikštė tai vis baisėja ir baisėja. Tai va kažkaip tai nežinau, ar architektai turėtų sugalvoti ir kažkokį konkursą ir tikrai sugalvoti tą bendrą estetinį tokį vaizdą ir sukurti keletą modulių. Nes kaip gražu užsieny – eini ir visai net nematai, kur viena kavinė pasibaigia, kita prasidėjo.

***Beatričė Raguotienė:*** Kartais liūdina, kai tos lauko kavinės pasidaro kaip kariai, monotoniškos, vienodos, su vienodais skėčiais ir vienodomis reklamomis, vienodais prekiniais ženklais. Tai tas tikrai šiek tiek liūdina.

***Laidos vedėjas:*** Laukdami sezono, verslininkai žiūri į kelis skirtingus dalykus. Vieni akcentuoja būsimąjį krepšinio čempionatą ir tikisi sirgalių antplūdžio, kurie jaukiai įsitaisys senamiesčio gatvelėse ir su bokalu rankoje stebės pro šalį marširuojančias dailias merginas. Kitiems krepšinis yra antrame plane, o štai į pirmą planą išeina oras, oras ir dar kartą oras. Na, o treti verslininkai apskritai rūpinasi jau net ne šiais, o kitais metais, kai atsiras visai nauji ribojimai, draudimai ir reikalavimai.

***Evalda Šiškauskienė:*** Manyčiau, kad dabar tiek miesto, tiek mūsų yra toks tikslas – sukurti kuo daugiau tų darbo vietų ir, kiek mes bežiūrėsim, vis tiek yra restoranai imliausia darbo vietom sfera. Ir aš tikrai prašyčiau ir savivaldybės, kad kuo mažiau žiūrėtų tų konkursų, kuo mažiau formalizuotų ir dabar, artėjant čempionatui, tikrai leistų ir tų lauko kavinių, tegu ir metam ten pasistatyti ir kad tai nebūtų daroma tokių biurokratinių kliūčių.

***Alfonsas Ambrazas, baro „Pilies menė“ direktorius:*** Tais metais, pagal iš šios dienos žiūrint pozicijų, kai totaliai uždrausta alaus ir visa reklama, reiškia, iš principo reikės keisti visus skėčius, visus... kad neliktų pagundų, reiškia... Matyt, kad ir reiks ir alaus bokalus keisti, nes negalima bus gatvėj viešoj vietoj sėdėti su alaus bokalo reklama. Bent aš jau šiandien traktuoju, nes tas atsitiko, kai uždraudė rūkyti. Ir jeigu lauke galima rūkyti, tai peleninė su užrašu taip pat negalima. Tai, matyt, įvyks su alumi ir tada iš tikro bus problemų.

***Irena Marozienė:*** Lauko kavinių antplūdis tiesiogiai proporcingas saulei. Jeigu saulė šviečia, yra žmonių. Jeigu lyja, tai net ir krepšinis, niekas lauko kavinėm neturės įtakos. Tai aš dar kartą kaip visada sakau ir turbūt jau šimtą pirmą kartą kartojuosi – oras, oras ir dar kartą oras. Lauko kavinėm tai yra pagrindinis pagrindinis aspektas.

***Žodžiai***

**derinti, derina, derino** daryti tinkamą, taikyti

**leidimas** *vyr*. sutikimo raštas

**skleisti, skleidžia, skleidė** skėsti, plėsti ką suglaustą, pvz., skėtį

**skundas** *vyr.* prašymas atitaisyti skriaudą, neteisėtumą, apskundimas

**triukšmadarys, -ė** *vyr., mot*. kas triukšmą kelia, padauža

**apimtis** *mot*. mastas, užmojis;

**nukrypimas** *vyr*. pasukimas kita linkme, klaida

**pažeidinėti, pažeidinėja, pažeidinėjo** daug kartų, dažnai pažeisti, pvz., tvarką, įstatymą

**valdininkas, -ė** *vyr*., mot. valstybės tarnautojas, -a

**atitikti, atitinka, atitiko** būti sutikimo, darnumo santykyje, būti tinkamam, reikiamam

**imtis, imasi, ėmėsi** pradėti, pvz., verslą

**išsiskirti, išsiskiria, išsiskyrė** būti kitokiam, pvz., kalbant apie nuomonę

**pasisakymas** *vyr*. tai, kas pasakoma, nuomonė

**patrauklus, -i** kuris traukia, vilioja, žavus

**derėti, dera, derėjo** tikri, pritikti, būti tinkamas, pvz., derėti prie aplinkos

**reikalavimas** *vyr*. oficialus dokumentas, kuriuo ko nors reikalaujama, prašoma

**amatininkas, -ė** *vyr., mot*. kas verčiasi amatu

**užeiga** *mot*. užeinama vieta, užkandinė

**savininkas, -ė** *vyr., mot*. nuosavybės turėtojas

**baisėti, baisėja, baisėjo** darytis baisesniam

**sirgalius, -ė** *vyr., mot*. aistringas sporto varžybų žiūrovas, sporto entuziastas, aistruolis

**antplūdis** *vyr.* žmonių užplūdimas

**įsitaisyti, įsitaiso, įsitaisė** čia: patogiai atsisėsti

**ribojimas** *vyr.* tam tikrų ribų nustatymas, paisymas

**draudimas** *vyr.* neleidimas ką nors daryti

**imlus, -i** reikalaujantis ko nors, pvz., laiko, pinigų

**kliūtis** *mot*. kliuvinys, trukdymas, kliautis

**peleninė** *mot*. indelis rūkalų pelenams nukratyti ir nuorūkoms dėti