[**Greito maisto industrija (2010 07 20)**](http://www.pinigukarta.lt/tv-laidos/finansai-tv/greito-maisto-industrija-07-20) **(5:52)**

2010-07-22 Pinigų Karta

<http://www.pinigukarta.lt/tv-laidos/finansai-tv/greito-maisto-industrija-07-20>, 2011-07-10

***Laidos vedėjas:*** Vasarą yra tiek veiklos, kad dažnas lietuvis tik retkarčiais prisimena apie savo skrandžio poreikius ir skubiai praryja mėsainį, čebureką, beliašą ar kokį kitą greito maisto karūnos deimantą. Ši industrija Lietuvoje krizės tikrai nejaučia, o jei ir pajuto, tai sugebėjo labai greitai prisitaikyti.

***Žurnalistas:*** Ekonomikos krizė palaužė ar bent kainas numesti privertė ne vieną prabangesnį restoraną ar kavinę. Greitojo maitinimo įstaigos krizės, atrodo, nė nepajuto. Sunkmetis žmones įvairiose šalyse paskatino rinktis greitesnę ir pigesnę alternatyvą įprastam valgiui.

***Ovidijus Lukošius, žurnalo „IQ“ redaktorius:*** Žmonėms reikia valgyti. Dėl to brangesnių restoranų atstumtus arba prarastus klientus visame pasaulyje – tiek Lietuvoj, tiek Europoj, tiek Jungtinėse Valstijose, netgi gurmaniškoje Prancūzijoje – sugebėjo perimti greitojo maisto restoranai. Ir statistika daugely šalių yra maždaug vienoda. Jeigu įprasti restoranai prarado po keliasdešimt netgi procentų savo klientų ir smarkiai krito jų pajamos, tai greito maisto restoranai krizės metais sugebėjo išlaikyti tą patį klientų skaičių ir daugmaž panašias apyvartas.

***Žurnalistas:*** Tiesa, greitmaisčio populiarėjimą Lietuvoje lemia ne tik krizė, o ir tai, kad mes pagal greitojo maitinimo įstaigų skaičių smarkiai atsiliekame nuo, pavyzdžiui, Jungtinės karalystės ar šio maisto tėvyne įvardijamų Jungtinių Valstijų. Šios rinkos senbuvių teigimu, populiarėjančios greitojo maisto užkandinės nėra krizės pasekmė, o plintančios greitmaisčio kultūros apraiška.

***Virginija Girulska,* „McDonald’s“ *rinkos vadovė Lietuvai:***  Kai kurie žmonės net nustemba, kai kai sužino tokius skaičius, kad, pavyzdžiui, šešiuose mūsų restoranuose praeitais metais apsilankė net 4 milijonai lankytojų.

***Žurnalistas:*** Vadinasi, per metus lietuvis į „McDonald’s“ restoraną užsuka vidutiniškai tik vieną kartą. Nieko įspūdingo palyginus su amerikiečiu, kuris geltonųjų arkų restorane maitinasi daugiau kaip 30 kartų per metus. Tad galimybių plėtrai Lietuvoje netrūksta.

***Jūratė Dobrovoklsienė, dietologė:*** Tendenciją didėjimo vertinčiau neigiamai. Per ilgalaikį vartojimą, ypatingai vaikų, paauglių tarpe, tai iš tikrųjų reiškia vienareikšmiškai – sveikatos sutrikimus. Todėl jų paplitimą vertinti kaip dietologė galiu tiktai neigiamai.

***Žurnalistas:*** Beje, net jei per pietus užkandžiaujate picerijoje ar biuro kavinėje, ten patiekiamas maistas gali būti ne ką geresnis už mėsainį.

***Jūratė Dobrovoklsienė, dietologė:*** Greito maisto įstaigose yra ne tik „McDonald’ai“. Tai yra ir kebabinės, ir visos picerijos, tai jos yra būtent to paties tipo maitinimo atstovai.

***Virginija Girulska,* „McDonald’s“ *rinkos vadovė Lietuvai:*** Tiesiog stengiamės taip praplėsti mūsų meniu, mūsų valgiaraštį, kad kiekvienas galėtų galėtų pasirinkti, nes nes vienas lankytojas ateina tikrai dėl sumuštinio, dėl bulvyčių ir ir dėl Coca Colos. Gal moterims labiau tinka salotos.

***Žurnalistas:*** Ką dar be salotų turite iš tų sveikų?

***Virginija Girulska,* „McDonald’s“ *rinkos vadovė Lietuvai:***  Turim lietuviškas morkas. [juokiasi] Taip. Taip.

***Žurnalistas:*** Ir kiek jas per parą perka klientai – salotas ir morkas?

***Virginija Girulska,* „McDonald’s“ *rinkos vadovė Lietuvai:***  Perka, aišku. Aišku, ne, tai nėra tokie kiekiai kaip mūsų pagrindinių produktų – sumuštinių ar bulvyčių, ar kompleksų, bet ar, sakykim, rinkinukų vaikams, bet... Perka, aišku, kad perka.

***Ovidijus Lukošius, žurnalo „IQ“ redaktorius:*** Greitojo maisto restoranai taip pat į savo meniu įtraukė vieną kitą sveikąjį maistą arba salotų porciją, vien dėl to, kad imituotų, jog yra sveiko maisto restoranai. Kita vertus, tai vėlgi yra gudrus marketingo triukas, nes žinoma, kad įmonių darbuotojai mėgsta pietauti kartu, didelėmis grupėmis. Ir greitojo maisto restoranai, pasiūlydami tam tikrų ekologiškų, sveikų maisto produktų ir patiekalų, jie privilioja grupę žmonių iš įmonių, nes turbūt 5 galbūt valgo mėsainius, 2 iš jų nori valgyti salotas.

***Žurnalistas:*** Aišku, salotos ar morkos, įtrauktos šalia mėsainių ir bulvyčių, labiau primena bandymą atsikirsti kritikams, o ne pastangas keistis iš esmės. Greitojo maisto restoranai ateityje gali tapti savo pačių populiarumo aukomis. Kuo daugiau žmonių rinksis šias maitinimo įstaigas, tuo garsiau bus kalbama ir apie greitojo maisto įtaką sveikatai.

***Jūratė Dobrovoklsienė, dietologė:*** Kalbėt apie apie jo naudą, tai čia yra praktiškai visiška visiška visiška beprasmybė.

***Ovidijus Lukošius, žurnalo „IQ“ redaktorius:*** Greitasis maistas pasaulyje ir, manau, kad ir Lietuvoje, susiduria su tam tikromis grėsmėmis – labai madingais ekologiniais judėjimais ir ekologiško maisto samprata ir populiarėjimu. Tai... Turbūt tai yra didžiulis iššūkis greitojo maisto restoranams, kurie turės prisitaikyti arba nusiplauti dėmes, kad yra labai nesveiko, pavojingo maisto tiekėjai.

***Žurnalistas:*** O kol greitojo maisto restoranai nesiėmė šalinti kalorijų iš savo meniu, reikia atsiminti auksinę taisyklę – kas per daug, tas nesveika. Tad ir suvalgius patį didžiausią mėsainį nieko blogo nenutiks, jeigu jis bus valgomas kartą ar du per mėnesį.

***Laidos vedėjas:*** Tai jau viskas mūsų pirmojoje vasarinėje „Pinigų kartoje“. Tikiuosi, kad buvo įdomu, ir susitiksime lygiai po savaitės. Iki!

***Žodžiai***

**poreikis** *vyr*. tai, ko reikia, ko nors reikmė

**praryti, praryja, prarijo** ryjant nustumti į skilvį

**mėsainis** *vyr*. sumuštinis su mėsa (svetimybės *hamburgeris* atitikmuo)

**čeburekas** *vyr*. iš turkų kalbos atėjęs žodis, reiškiantis „pyragėlis iš plonai iškočiotos prėskos tešlos su avienos įdaru; paplitęs Kryme, Kaukaze“

**beliašas** *vyr*. pyragėlis su įdaru [rus. беляш]

**prisitaikyti, prisitaiko, prisitaikė** veikti pagal aplinkybes

**palaužti, palaužia, palaužė** įveikti, susilpninti, pakirsti

**atstumti, atstumia, atstūmė** atmesti, nepriimti

**prarasti, praranda, prarado** netekti

**perimti, perima, perėmė** paimti iš kito

**lemti, lemia, lėmė** būti priežastimi, veiksniu, turėti sprendžiamos reikšmės

**apyvarta** *mot*. pinigų ar prekių judėjimas – gavimas ir išleidimas

**greitmaistis** *vyr*. greitas maistas, vartojamas vietoj anglų kalbos junginio fast food

**įvardyti, įvardija, įvardijo** pavadinti, pasakyti

**senbuvis, -ė** *vyr., mot*. senasis vietos gyventojas, čia: daug patirties turintis, seniai dirbantis verslininkas

**užkandinė** *mot*. nedidelė valgykla

**pasekmė** *mot*. padarinys, rezultatas

**plisti, plinta, plito** sklisti, platintis

**apraiška** *mot*. pasireiškimas

**sutrikimas** *vyr*. pakrikimas, įprastos būsenos praradimas

**plėtra** *mot*. plėtotė, raida

**paplitimas** *vyr*. pasklidimas, plėtra

**užkandžiauti, užkandžiauja, užkandžiavo** valgyti užkandį, truputį valgyti

**kebabinė** *mot*. vieta, kur prekiaujama kebabais

**praplėsti, praplečia, praplėtė** plėsti truputį, padidinti

**privilioti, privilioja, priviliojo** patraukti į save, primasinti

**atsikirsti, atsikerta, atsikirto** griežtai atsakyti, atšauti

**susidurti*,* susiduria, susidūrė** visai iš arti susitikti, turėti reikalą

**grėsmė** *mot*. gresianti padėtis, grėsimas, pavojus

**samprata** *mot*. ko nors suvokimo būdas, pažiūra, koncepcija

**iššūkis** *vyr*. šaukimas, kvietimas kautis, rungtis

**šalinti, šalina, šalino** stumti, varyti į šalį