**Pradedančiojo kavinės savininko gidas (1): pradžių pradžia**

2002-02-05

Eglė Berlickaitė

|  |  |
| --- | --- |
| http://www.verslobanga.lt/i/patark/3c5fd6c3cdd2b.JPG |  |

Ne vieną norintį pradėti savo verslą vilioja galimybė atidaryti kavinę. Verslo populiarumą byloja tai, kad vien Vilniuje galima suskaičiuoti net 400 kavinių. O kur dar kurortų barai, kavinukės ir užkandinės prie ežerų ar pakelėje!

Žinoma, kavinių verslas, kaip ir visos kitos verslo rūšys, turi ir pliusų, ir minusų. Tad prieš imantis verslo būtina pagalvoti, ką reikia daryti, kad jis būtų sėkmingas.

Savo verslo paslaptimis su „Verslo Bangos“ lankytojais sutiko pasidalinti vienos iš Vilniuje esančių kavinių savininkas Artūras Kochauskas (pavardė pakeista).

Taigi jūs sugalvojote atidaryti kavinę. Apie ką vertėtų pagalvoti? Pirmiausia turite atsakyti pats sau į kelis klausimus:

|  |  |
| --- | --- |
| 1. Ar turite galimybių suformuoti veiklai reikalingą pradinį kapitalą? | **A)** Jei norite greitai pritraukti į kavinę kuo daugiau lankytojų, labai svarbu tinkama reklama. Galite pasitelkti į pagalbą (žinoma, už tam tikrą pinigų sumą) visuomenės informavimo priemones.  Iš anksto pagalvokite apie tai, kad atidarymo proga galbūt rengsite tam tikras akcijas, jau pradėję veiklą darysite įvairias nuolaidas ir pan.  Tačiau, anot A. Kochausko, svarbiausia, jog siūloma prekė ar paslauga būtų tikrai kokybiška, nes nusivylusių klientų nebepritrauks net ir pati geriausia reklama. |
| 2. Kokie bus jūsų veiksmai, kuriant šį verslą? | **B)** Pavyzdžiui, jeigu norite steigti uždarąją akcinę bendrovę, turėsite įnešti ne mažesnį kaip 10 tūkst. litų pradinį kapitalą. Keli variantai, iš kur jūs paimsite šiuos pinigus:   * reikiamą pinigų sumą jūs turite pats; * reikiamą pinigų sumą surinksite, padedamas draugų bei giminaičių; * ieškosite papildomo finansavimo, partnerių arba banko paskolos. Tam tikslui jums reikės parengti verslo planą. |
| 3. Ar jūs įsivaizduojate, kokia bus kavinė? | **C)** Pagalvokite, kas bus jūsų tiekėjai, kiek jų reikės. Iš potencialių tiekėjų rinkite komercinius pasiūlymus, nagrinėkite juos, pradėkite derėtis dėl sąlygų.  Kavinės savininkas A. Kochauskas prisiminė, jog verslo pradžioje jo vieninteliai tiekėjai buvo Vilniaus rajono ūkininkai. Vėliau, didėjant klientų skaičiui, A. Kochauskas sudarė sutartis ir su keliomis maisto produktus gaminančiomis bei perdirbančiomis įmonėmis. |
| 4. Kokioje vietoje kavinė bus atidaryta? | **D)** Sudarykite konkrečių savo veiksmų planą konkrečiam laikui, kad niekuomet nenukryptumėte nuo kurso ir žinotumėte, kokį žingsnį žengti. Taip pat pamėginkite apskaičiuoti šių veiksmų kainą. Taip pamatysite, ar jūsų norai nesikerta su jūsų galimybėmis.  Pabandykite numatyti būsimas įmonės pajamas ir sąnaudas, kad ateityje patirtumėte kuo mažiau netikėtumų. |
| 5. Kaip užmegsite ryšius su tiekėjais? | **E)** Tarkime, kad kavinę turi jūsų draugas ar giminaitis, jis yra labai patenkintas savo verslu, reikalai klostosi sėkmingai, ir dėl to jūs nutariate, jog galite tą patį daryti ne prasčiau nei jis:   * tiksliai suformuluokite, kokia tai bus kavinė – greito maisto, užkandinė, prekiausite alkoholiu ir t.t.; * pagalvokite, ką išskirtinio galėsite pasiūlyti lankytojams, kad jie rinktųsi jūsų, o ne konkurentų kavines;   surinkite kiek įmanoma daugiau informacijos apie konkurentus, kad galėtumėte, atsižvelgdami į tai, sukurti savo paslaugas bei produktus ir nustatyti jų kainą. |
| 6. Kaip pritrauksite lankytojus? | **F)** Galbūt jūs norite turėti kavinę miesto centre ar senamiestyje? O gal manote, jog geriausia kavinę atidaryti gyvenamajame rajone?  Štai keletas patarimų, kaip išsirinkti tinkamą vietą kavinei:   * jei turite galimybių, pasidomėkite, kaip sekasi būtent tokiose vietose įsikūrusioms kavinėms; * pagalvokite, kokie žmonės galėtų lankytis jūsų kavinėje; * jei jau turite patalpas būsimam verslui gyvenamajame name, įsitikinkite, jog gausite visų namo gyventojų sutikimą. |

Pagal <http://www.verslobanga.lt/lt/patark.full/3c5fd6c3cdd2b.2>

***Žodžiai***

**byloti, byloja, bylojo** *prk.* rodyti ko nors buvimą, tikrumą

**steigti, steigia, steigė** duoti pradžią, organizuoti

**nukrypti, nukrypsta, nukrypo** pakeisti pokalbio temą

**kirstis, kertasi, kirtosi** čia: prieštarauti (kalbant apie norus ir galimybes)

**pajamos** *mot. dgs.* paimamos, gaunamos lėšos

**sąnaudos** *mot. dgs.* kuriam nors tikslui naudojamos lėšos, medžiagos, darbas ir pan.

**klostytis, klostosi, klostėsi** *prk.* dėtis, vykti (įvykiams)

**atsižvelgti, atsižvelgia, atsižvelgė** atkreipti akis, paisyti

**užmegzti, užmezga, užmezgė** *prk.* pradėti (kalbą, bendravimą)

**tiekėjas, -a** *vyr., mot*. tas, kuris aprūpina medžiagomis, produktais

**perdirbti, perdirba, perdirbo** padaryti kitokį apdorojant

**pasitelkti, pasitelkia, pasitelkė** pasiremti