***Pokalbis su LNK televizijos generaline direktore Zita Sarakiene***



moteris.lt

Virginija Majorovienė

*LNK televizijos generalinė direktorė Zita Sarakienė (44 metai) savo darbo stalą galėtų pasistatyti prie lango į gyvybingą Ukmergės gatvę ir į tolį iškeliaujančius naujuosius Vilniaus rajonus, tačiau ji įsikūrusi priešais stiklines kabineto duris. Nuolat matomai, matančiai, nuo kolektyvo nenutolstančiai, atidžiai ir reikliai nemažos įmonės vadovei svarbu būti įvykių centre.*

**Studijų laikais vienas docentas juokaudavo, kad žurnalistika traukia naivius romantikus arba pasaulio gelbėtojus. Kas Jus atvedė į šią sritį?**

Idealizmas ir romantika. Tais laikais žurnalistika atrodė kaip altorius, kaip laisvės gurkšnis. Kurso vadovas docentas L. Žeimantas mums kartojo, kad žurnalistikai reikia atsiduoti, kad ši profesija nepakenčia konkurencijos – jei jau esi žurnalistas, nieko daugiau negali daryti. Man atrodė, kad ši profesija išskirtinė: ją įgijusi, galėsiu nuveikti daug reikšmingų dalykų, daug ką pakeisti.

**Ko reikia, kad taptum geru žurnalistu?**

Žurnalistas, kad galėtų atsakingai pareikšti savo nuomonę, privalo sukaupti nemažai patirties. Be to, jam turi dėstyti autoritetai. Kai mokiausi Vilniaus universitete, Istorijos fakulteto Žurnalistikos katedroje autoritetų buvo: L. Tapinas, J. Bulota, S. Valiulis... Prisimenu docento B. Raguočio žodžius: „Niekada neleiskite sau rašyti bet kaip, išgryninkite mintį, patikslinkite faktus. Jei bent kartą nusileisite sau, visada rašysite bet kaip.“

**Esate kryptį diktuojanti lyderė. Kaip ja tapti?**

Reikia turėti tikslą ir labai daug dirbti. Jei vadovaujiesi žiniomis, logika bei intuicija, nusistatai ir savo kryptį.

**Kalbama, kad su jumis lengva dirbti, tačiau vadovavimas visada šiek tiek susijęs su diktatu. Diktatūra ir moteriškumas... Kaip būti gera vadove ir nepasidaryti viešpataujančia valdove?**

Manau, su manimi dirbti sunku. Esu perfekcionistė. Turiu pirštą ant pulso uždėjusi laikyti. Ir labai noriu, kad žmogus tuoj pat suprastų, ko tikiuosi. O jis ima ir nesupranta. Nes aš tiesiog blogai paaiškinau...

Riba tarp diktatūros ir vadovavimo slidi. Žmonės, atsakingai vertinantys savo darbą, suvokia, kad esame vieni nuo kitų priklausomi. Vieno iki galo nepadarytas darbas teks kitam. Ir kad svarbiausia – galutinis rezultatas. Darbo vaisiais maitinamės visi. Mūsų gerovė yra mūsų pačių rankose. Kurie tai suvokia, manęs diktatore turbūt nevadina.

**Esate griežta?**

Taip. Manau, kad geriau žiauri tiesa nei saldus melas. Yra vadovų, kurie pasikviečia ir diplomatiškai mykia: „Hmm, man čia šiek tiek nepatinka...“ Aš sakau tiesiai: „Man nepatinka ir negražu. Paieškokite kitų sprendimų.“ Nieko nelaikau užantyje.

**Ką vadovavimas duoda pačiai vadovei? Kokias savybes išsiugdėte dirbdama šį darbą?**

Kadangi iš kitų reikalauji, tai ir sau keli ne mažesnius reikalavimus. Išsiugdai didesnį nei įprastai atsakomybės jausmą. Negali vėluoti, išmoksti valdyti, pažinti žmones, nebijoti nuspręsti ir už savo sprendimus atsakyti.

**Kas jums sunkiausia?**

Didelis džiaugsmas ir laimė priimti žmogų į darbą, garantuoti jam gerą atlyginimą, piešti perspektyvas, bet visada labai sunku atleisti iš darbo. 2009 metai šiuo atžvilgiu buvo ypač sunkūs.

**O maloniausia? Štai ateina koks nors darbuotojas su pakalnučių puokšte padėkoti...**

Oi, ne, nemėgstu padlaižių! Net jei iš širdies pasakytų gerą žodį, vis tiek jausčiausi nemaloniai. Man to nereikia. O maloniausia, kai televizija pasiekia akcininkams žadėtą gerą rezultatą, kai komanda dirba petys į petį, kai gali darbuotojus motyvuoti, išleisti mokytis, kai žmonės, kurie su tavimi dirba, yra patenkinti. Ir kai gali dirbti nejausdama rutinos.

*(pagal „Moteris“, 2011 m. liepą)*

***Žodžiai***

**atleisti, atleidžia, atleido** leisti išeiti ar pašalinti

**atsakingai** atlikti svarbų reikalą gerai, pareigingai

**atsakomybė** *mot.* dorovinių, pareiginių ir teisinių reikalavimų paisymas

**atžvilgis** *vyr.* požiūris

**išleisti, išleidžia, išleido** leisti išvykti

**išskirtinis, -ė** ypatingas, labai geras

**įvykis** *vyr.* atsitikimas

**kryptis** *mot.* veiksmo, reiškinio linkmė, raidos kelias

**konkurencija** *mot.* varžymasis dėl pirmavimo

**nusistatyto, nusistato, nusistatė** pasiryžti, tvirtai laikytis požiūrio, sprendimo

**pareikšti, pareiškia, pareiškė** oficialiai žodžiu ar raštu pranešti

**patikslinti, patikslina, patikslino** padaryti tikslesnį

**priimti, priima, priėmė** sutikti, kad ateitų (dirbti)

**reikalauti, reikalauja, reikalavo** atkakliai prašyti, versti ką atlikti

**sritis** *mot.* veikimo šaka

**suvokti, suvokia, suvokė** suprasti

**sukaupti, sukaupia, sukaupė** surinkti, sutelkti

**tekti, tenka, teko** pakakti, nepritrūkti, pasitaikyti

**vadovautis, vadovaujasi, vadovavosi** laikytis, remtis

**valdyti, valdo, valdė** turėti savo valdžioje, versti klausyti